
–	so zreteľom na žiadosť o zbavenie Evy Kailiovej imunity, ktorú predložila 15. decembra 2022 hlavná európska prokurátorka a ktorá bola predložená na plenárnej schôdzi 19. januára 2023,
–	po vypočutí Evy Kailiovej v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie a na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry[footnoteRef:1], a najmä na jeho článok 29 ods. 2, [1:  	Ú. v. EÚ L 283, 31.10.2017, s. 1.] 

–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 62 Ústavy Helénskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A9-0029/2024),
Α.	keďže hlavná európska prokurátorka požiadala o zbavenie Evy Kailiovej poslaneckej imunity v súvislosti s prebiehajúcim vyšetrovaním činov, ktoré by mohli predstavovať opakovane spáchaný závažný trestný čin podnecovania podvodu poškodzujúceho finančné záujmy Únie, ktorého výsledkom je škoda vyššia ako 120 000 EUR a 150 000 EUR a za ktorý možno uložiť trest odňatia slobody na päť až 15 rokov podľa článku 46 ods. 1, článku 52 ods. 2 a článku 98 ods. 2 gréckeho trestného zákonníka a článku 4 ods. 1 a článku 4 ods. 2 písm. b) zákona č. 2803/2000 v spojení s článkom 2 ods. 1 a článkom 386 ods. 2 gréckeho trestného zákonníka a článkom 24 ods. 2 a článkom 26 ods. 3 zákona č. 4689/2020;
Β.	keďže na základe správy úradu OLAF zaevidovanej Európskou prokuratúrou 1. júla 2021 grécky európsky delegovaný prokurátor začal 8. septembra 2021 predmetné vyšetrovanie; keďže 12. novembra 2021 delegovaná európska prokurátorka zodpovedná za prípad v súlade so svojimi povinnosťami požiadala úrad OLAF, aby predložil dokumenty v spise; keďže po analýze spisu požiadala 2. februára 2022 úrad OLAF o ďalšie vyšetrovanie a 7. februára 2022 o preklad dokumentov v spise z angličtiny do gréčtiny; keďže úrad OLAF predložil svoju záverečnú správu a podporné dokumenty 8. decembra 2022 a príslušné preklady 14. decembra 2022;
C.	keďže údajné nezrovnalosti, o ktorých Eva Kaili vedela, sa týkajú najmä:
a) 	nesplnenia povinnosti jednej z jej akreditovaných asistentov byť prítomná na pracovisku od 28. septembra 2015 do 2. júla 2019, ako aj nevykonania príslušných úloh touto akreditovanou asistentkou,
b)	predkladania žiadostí o vyslanie na služobnú cestu a vyhlásení o výdavkoch, ako aj poberania náhrad výdavkov v súvislosti so služobnými cestami, ktoré štyria akreditovaní asistenti poslankyne Evy Kailiovej nevykonali, a to v období od februára 2016 do marca 2018 v prípade prvého asistenta, od mája 2015 do februára 2020 v prípade druhého, od decembra 2015 do apríla 2019 v prípade tretieho a od októbra 2014 a do februára 2020 v prípade štvrtého asistenta,
c)	vyplatenia časti miezd/nákladov na služobné cesty akreditovanej asistentky Eve Kailiovej na základe jej údajnej žiadosti, a to od 28. septembra 2015 do 2. júla 2019;
D.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za obvineného[footnoteRef:3]; [3:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

E.	keďže údajný trestný čin sa netýka vyjadrených názorov ani hlasovania Evy Kailiovej pri výkone funkcií poslankyne Európskeho parlamentu v zmysle článku 8 Protokolu č. 7 o výsadách a imunitách Európskej únie;
F.	keďže podľa článku 9 Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunitu priznanú poslancom národného parlamentu tohto štátu;
G.	keďže v článku 62 Ústavy Helénskej republiky sa predovšetkým stanovuje, že poslanci parlamentu nesmú byť počas volebného obdobia stíhaní, zatýkaní, väznení ani inak obmedzovaní bez predchádzajúceho súhlasu parlamentu;
H.	keďže cieľom poslaneckej imunity je chrániť Európsky parlament a jeho poslancov pred súdnym konaním týkajúcim sa činností súvisiacich s výkonom poslaneckej funkcie a činností, ktoré sú od výkonu tejto funkcie neoddeliteľné;
I.	keďže v tomto prípade Európsky parlament nenašiel žiadne dôkazy fumus persecutionis, teda skutkové okolnosti, ktoré by naznačovali, že predmetné trestné stíhanie sa začalo s úmyslom poškodiť politickú činnosť poslankyne, a tým Európsky parlament;
1.	rozhodol zbaviť Evu Kailiovú imunity;
2.	poveruje svoju predsedníčku, aby ihneď postúpila toto rozhodnutie a správu gestorského výboru Európskej prokuratúre a Eve Kailiovej.

